བྱ་བའི་དབང་གིས།བདག་ནི་རྒྱུན་པར་གནས་སྤར་ནས་འགྲོ་དགོས།གནས་སྤར་ཐེངས་རེ་རེར།དཔེ་ཆ་ནི་ཅ་དངོས་ཁྲོད་ཀྱི་འབོར་ཆེ་ཤོས་ཆགས་ཡོད།མཚམས་རེར་རང་ལའང་དོགས་མི་བདེ་བ་འབྱུང་བའི་དུས་ཡོད་ལ།གཞན་གྱི་བསམ་པར་༼མི་དགོས་པའི་ཡིག་རྙོག་འདི་འདྲ་མང་པོ་༽འདོད་འགྲོ་བར་དོགས།ཡིན་ན་ཡང་།ཁྱིམ་དུ་དཔེ་ཆ་ཞིག་མཐོང་རྒྱུ་མེད་ན་ནི་ཅི་ཞིག་སྟོང་བའི་ཚོར་བས་གནོན་ངེས་པས།དཔེ་ཆ་དེ་དག་བདག་གར་སོང་གི་སར་འགྲོགས་ནས་འགྲོ་དགོས་བྱུང་།དེ་དག་ནི་བདག་གི་བློས་ཐུབ་པའི་གྲོགས་པོ་ཞིག་དང་འདྲ་བར།ང་རང་ཆ་རྒྱུས་མེད་པའི་ཁོར་ཡུག་ཏུ་སླེབས་ཐེངས་རེར་དེ་དག་གིས་བདག་ལ་སྙིང་ཉེ་བའི་ཚོར་བ་ཞིག་བྱིན་ཡོང་།གཅིག་བྱས་ན།ཁོར་ཡུག་འདི་འདྲ་ནས་ང་ཁོ་ན་ཁོ་ཚོར་ཆ་རྒྱུས་ཡོད་རྐྱེན་དེས་གཅིག་ལ་གཅིག་རྟེན་གྱི་འབྲེལ་བ་ཞིག་ཆགས་ཏེ།ང་མེད་ཚེ་ཁོ་ཚོར་ཡང་གྲོགས་མེད་ཁེར་རྐྱང་གི་སྣང་བ་སྐྱེས་ཨེ་འགྲོ།ངས་མཚམས་རེར་གླེན་ཚུགས་དོད་པའི་སྒོ་ནས་དེ་ལྟར་བསམ་བློ་བཏང་།བློས་ཐུབ་གྲོགས་པོ་ཞེས་པ་ནི་སོ་སོའི་སེམས་རྟོགས་པ་དང་།སོ་སོར་ཡིད་ཆེས་པ་ལ་བྱ་བས།ནམ་ཡང་གཅིག་གིས་གཅིག་ལ་རྒྱབ་གཏོད་དང་གཡོ་སྒྱུ་བྱེད་མི་འོས།དཀའ་ཁག་གི་བཞུད་ལམ་དུ།བདག་གིས་ཁ་རོག་གེར་རང་ལ་ཞེ་དམ་བཞག་ཏེ།མི་ཚེ་འདི་ལ་ལས་ཀྱིས་ངོ་ཤེས་པའི་བློས་ཐུབ་གྲོགས་པོ་གང་ལ་ཁ་མི་འབྲལ་བའི་སྨོན་ལམ་བརྒྱབ།ཐེངས་ཤིག་ལ།ང་རང་ཁྱིམ་དུ་མེད་པའི་སྐབས་གླགས་དང་བསྟུན་ནས།བྱིས་པ་པྲ་ཆལ་འགའ་སྒེའུ་ཁུང་ལས་ཁྱིམ་དུ་འཛུལ་ནས་བདག་གི་དཔེ་ཆ་དག་ལ་གཏོར་ལུང་གཏོར་བྱས།རེ་གཉིས་ཚལ་བར་གཤགས།ཁྱིམ་མིས་ཁ་པར་ལས་གནས་ཚུལ་དེ་བདག་ལ་བཤད་སྐབས་བདག་ལ་སྔ་ན་མེད་པའི་སྐྱོ་སྣང་དང་འཚུབ་སྣང་བྱུང་།ཚེ་གང་གི་ནོམ་དངོས་མི་ལ་ཤོར་འདྲའི་ཕོངས་འགྱོད་སྐྱེས་ཏེ།ཡིད་སེམས་བློང་བློང་བོར་གྱུར།དེ་དུས་རང་གི་སེམས་ཕུགས་སུ་དཔེ་ཆ་དེ་དག་ལ་འདང་རྩིས་ཟབ་མོ་ཞིག་བཞག་ཡོད་པ་ཤེས།ཡིན་ཡང་ཡིན་ཏེ།ང་ལ་མཚོན་ན་རྒྱལ་ཁབ་ཀྱི་གླ་ཕོགས་ལ་བརྟེན་པའི་ལས་བྱེད་པ་དཀྱུས་མ་ཞིག་ཡིན་རྐྱེན།མི་ཚེེ་འདི་ལ་རྒྱུ་ནོར་ལོངས་སྤྱོད་འཛོམས་པོ་ཞིག་ཡོད་ཐབས་མེད་ཅིང་།གཞན་དང་འདྲ་བར་རྒྱུ་ནོར་འཚོལ་བའི་ཕྱོགས་སུ་འབད་འབུངས་ཀྱང་ཆེར་མ་བྱས།བདག་གི་དུས་ཚོད་དང་སེམས་ཤུགས་ཕལ་མོ་ཆེ་དེ་དཔེ་ཆའི་ཕྱོགས་སུ་བཀོལ་བས་ན།དཔེ་ཆ་ནི་ད་བཟོད་བདག་གི་ཁྱིམ་གྱི་དངོས་པོ་རྩ་ཆེན་དེ་ཆགས་སོང་།གཞན་ལ་མཚོན་ན་ཤོག་ཧྲུལ་གྱི་འདུ་ཤེས་ལས་མེད་པ་དེ་བདག་གིས་རྩ་ཆེན་པོ་བྱས་ཏེ་ཡུས་ཅི་འདྲ་བགྲངས་ཀྱང་ཁ་ཡ་བྱེད་མཁན་མི་འདུགམཐར་བདག་གིས་ཀྱང་དོན་དག་དེ་ཆེས་སྤྱིར་བཏང་གི་གྱོང་གུད་ཅིག་ཏུ་བརྩིས་ནས་ཁ་རོག་གེར་མི་འཇོག་ཀ་མེད་བྱུང་།